সমরেশ বসু

সমরেশ বসু (১১ ডিসেম্বর ১৯২৪ – ১২ মার্চ ১৯৮৮) ছিলেন একজন প্রখ্যাত ভারতীয় বাঙালি লেখক। তার জন্মনাম সুরথনাথ বসু; কিন্তু সমরেশ বসু নামেই লেখক পরিচিতি সমধিক। তিনি কালকূট ও ভ্রমর ছদ্মনামে উল্লেখযোগ্য সাহিত্য রচনা করেছেন। তার রচনায় রাজনৈতিক কর্মকাণ্ড, শ্রমজীবী মানুষের জীবন এবং যৌনতাসহ বিভিন্ন অভিজ্ঞতার সুনিপুণ বর্ণনা ফুটে উঠেছে। তিনি ১৯৮০ সালে সাহিত্য অকাদেমি পুরস্কার লাভ করেন।
তার শৈশব কাটে বাংলাদেশের বিক্রমপুরে আর কৈশোর কাটে ভারতের কলকাতার উপকণ্ঠ নৈহাটিতে। বাবার নাম মোহিনীমোহন বসু, মা শৈবালিনী বসু। বিচিত্র সব অভিজ্ঞতায় তার জীবন ছিল পরিপূর্ণ। তিনি একসময় মাথায় ফেরি করে ডিম বেচতেন।
১৯৪৩ থেকে ১৯৪৯ সাল পর্যন্ত ইছাপুর বন্দুক কারখানায় চাকরি করেছেন সমরেশ বসু। এই সময়পর্বের মধ্যেই কমিউনিস্ট আন্দোলনের সঙ্গে জড়িয়ে পড়েন তিনি। বিচিত্র বিষয় এবং আঙ্গিকে নিত্য ও আমৃত্যু ক্রিয়াশীল লেখকের নাম সমরেশ বসু। দেবেশ রায় তার মৃত্যুতে লেখা রচনাটির শিরোনামই দিয়েছিলেন, 'জীবনের শেষদিন পর্যন্ত তিনি লেখক এবং পেশাদার লেখক' (প্রতিক্ষণ, ৫ম বর্ষ, ১৭ সংখ্যা, ২–১৬ এপ্রিল ১৯৮৮)। লিখেছিলেন, 'তিনি আমাদের মতো অফিস-পালানো "কেরানি লেখক" ছিলেন না, যাঁদের সাহস নেই লেখাকে জীবিকা করার অথচ ষোল আনার ওপর আঠারো আনা শখ আছে লেখক হওয়ার।'
১৯৪৩ থেকে ১৯৪৯ সাল পর্যন্ত তিনি ইছাপুরের বন্দুক ফ্যাক্টরিতে কাজ করেন। ট্রেড ইউনিয়ন ও ভারতের কমিউনিস্ট পার্টির একজন সক্রিয় সদস্য ছিলেন তিনি। এ কারণে তাকে ১৯৪৯-৫০ সালে জেলও খাটতে হয়। জেলখানায় তিনি তার প্রথম উপন্যাস ‘উত্তরঙ্গ’ রচনা করেন। জেল থেকে মুক্তি পাওয়ার পর তিনি লেখালেখিকেই পেশা হিসেবে গ্রহণ করেন।
"কালকূট" মানে তীব্র বিষ। এটি ছিল তার ছদ্মনাম। বহমান সমাজ থেকে বাইরে গিয়ে একান্তে বেড়াতে ঘুরে বেড়িয়েছেন আর সে অভিজ্ঞতা নিয়ে লিখেছেন ভ্রমণধর্মী উপন্যাস। হিংসা, মারামারি আর লোলুপতার বেড়াজালে আবদ্ধ থেকে যে জীবন দুর্বিষহ হয়ে উঠেছিল, সেখান থেকে বেরিয়ে এসে তিনি অমৃতের সন্ধান করেছেন। তাই কালকূট নাম ধারণ করে হৃদয়ের তীব্র বিষকে সরিয়ে রেখে অমৃত মন্থন করেছেন উপন্যাসের মধ্য দিয়ে৷
কালকূট ছদ্মনামে লেখকের যাবতীয় সাহিত্যকর্ম
জরাসন্ধ (চারুচন্দ্র চক্রবর্তী) সম্পাদিত 'নাম নেই' গ্রন্থে 'বিচিত্র'
নামে (অমৃতকুম্ভের সন্ধানের ভূমিকাংশ) কালকূটের একটি লেখা ছাপা হয়।
"ভ্রমর" ছদ্মনামে লেখা তিনটি উপন্যাস ১৩৮৯, ১৩৯০ ও ১৩৯১ বঙ্গাব্দের শারদীয়া "প্রসাদ" এ প্রকাশিত হয়:'যুদ্ধের শেষ সেনাপতি' , 'প্রভু কার হাতে তোমার রক্ত' , 'প্রেম - কাব্য - রক্ত'।
লেখকের প্রকৃত নাম ছিল সুরথনাথ বসু। ১৯৪৩ সালে 'সুরথনাথ বসু' নামে "স্বাধীনতা" পত্রিকায় প্রকাশ পেয়েছিল "শের সর্দার" নামক একটি ছোটগল্প। "সমরেশ" নাম দিয়েছিলেন তার শ্যালক, দেবশঙ্কর মুখোপাধ্যায়। সৌরীন্দ্রমোহন মুখোপাধ্যায়ের একটি উপন্যাসের নায়কের নাম 'সমরেশ'। দেবশঙ্করের নামটি মনে হয়েছিল খুব রোমান্টিক। সুরথনাথও খুশি হয়ে নামান্তর মেনে নিলেন। তারপর থেকে সর্বত্রই তিনি সমরেশ বসু। আজীবন সাহিত্যসৃষ্টি করে গিয়েছেন সেই নামেই। 'সমরেশ বসু' নামে লেখকের প্রথম প্রকাশিত রচনা "আদাব" নামক একটি ছোটগল্প। গল্পটি প্রকাশিত হয় ১৯৪৬ সালের "পরিচয়" পত্রিকার শারদীয়া সংখ্যায়। পরবর্তীকালে একটি সাক্ষাৎকারে লেখক জানিয়েছিলেন তার প্রথম গল্প প্রকাশিত হওয়ার অভিজ্ঞতা -
লেখকের প্রথম উপন্যাস "নয়নপুরের মাটি"। যদিও গ্রন্থাকারে প্রথম প্রকাশিত উপন্যাস ছিল "উত্তরঙ্গ"। লেখক হিসেবে সমরেশ আমৃত্যু যে লড়াই করেছেন, তার কোনো তুলনা নেই। তার নিজের জীবনই আরেক মহাকাব্যিক উপন্যাস। 'চিরসখা' নামের প্রায় ৫ লাখ শব্দের বিশাল উপন্যাসে সেই লড়াইকে স্মরণীয় করে রেখেছেন তারই পুত্র নবকুমার বসু। ছোটদের জন্যে তার সৃষ্ট গোয়েন্দা গোগোল অত্যন্ত জনপ্রিয় হয়। গোগোলকে নিয়ে বহু ছোটগল্প ও উপন্যাস লিখেছেন যা শিশুসাহিত্য হিসেবে সমান জনপ্রিয়তা পেয়েছে। গোগোলের দুটি কাহিনি গোয়েন্দা গোগোল ও গোগোলের কীর্তি নামে চলচ্চিত্রায়িতও হয়েছে। গোয়েন্দা গোগোলের পাশাপাশি বড়দের জন্য অশোক ঠাকুর নামক একটি গোয়েন্দা চরিত্র তিনি সৃষ্টি করেন।
উপন্যাস
সমরেশ বসু প্রণীত উপন্যাসের সংখ্যা ১০০।
 গল্পগ্রন্থ 
তার প্রকাশিত ছোটগল্পের সংখ্যা ২০০
উল্লেখযোগ্য গল্পসংকলন
কিশোর উপন্যাস
কিশোর গল্প
নাটক
প্রবন্ধসংকলন
১৯৫৯ সালে আনন্দ পুরস্কার লাভ করেন "শ্রীমতী কাফে" উপন্যাসের জন্য। কালকূট ছদ্মনামে লেখা "শাম্ব" উপন্যাসের জন্য ১৯৮০ খ্রিস্টাব্দে সাহিত্য আকাদেমি পুরস্কার লাভ করেন তিনি। এছাড়াও ১৯৮৫ সালে পেয়েছেন "সন্তোষকুমার ঘোষ স্মৃতি পুরস্কার" এবং ১৯৮৬ সালে পেয়েছেন এশিয়ান পেন্টস এর পক্ষ থেকে "শিরোমণি পুরস্কার"। "দেখি নাই ফিরে" উপন্যাসের জন্য ১৯৯৩ সালে মরণোত্তর আনন্দ পুরস্কার লাভ করেন সমরেশ বসু।
সমরেশ বসু ১৯৮৮ সালের ১২ মার্চ মারা যান। মৃত্যুকালেও তার লেখার টেবিলে ছিল দশ বছরের অমানুষিক শ্রমের অসমাপ্ত ফসল শিল্পী রামকিংকর বেইজের জীবনী অবলম্বনে উপন্যাস "দেখি নাই ফিরে"। এই উপন্যাসের চিত্রাঙ্কন করেন প্রচ্ছদ শিল্পী বিকাশ ভট্টাচার্য।
কবি শক্তি চট্টোপাধ্যায় সমরেশ বসুর ভক্ত ছিলেন। সমরেশ বসুর প্রয়াণের পর তিনি একটি কবিতা লেখেন - "দেখি নাই ফিরে - সমরেশদার স্মৃতিতে" । তাতে শক্তি লিখেছেন - 
"দেখি নাই ফিরে-তুমি লিখেছিলে।
কিছু দেখা যায়?
এখন কি দেখতে পারো আমরা কীরকমভাবে বেঁচে আছি 
প্রতিটি দরজায় যদি কড়া নাড়ি, তুমি বুঝতে ঠিক-
মন ভালো নেই বলে ছেলেটা এসেছে।
তোমার কথা ও হাসি মন ভালো করে-
একথা তুমিও জানতে-
রোগশয্যাতেও, সে কী সে সাহসী হাসি বিদায় জানাতো-
'ছোটখাটো দুঃখে এতো বিচলন তোকে কি মানায়?'
অথচ আমার রোগ এইখানে তুমি জেনেছিলে!
তুমি ছিলে অতি বড়ো, জ্যেষ্ঠ, তবু এতোটা কোমল!
তোমার শিশুর হাতে পান আমি করেছি গরল, কোনদিন 
কিন্তু তুমি নিজেকে জ্যেষ্ঠর মায়ায় আসন থেকে নামাও নি 
ছিলে তুমি চিরকাল চন্দনচর্চিত
যাবার সময়ও তুমি গেছো সেইভাবে।
রাজকীয় মর্জি ছিলো চরিত্রে তোমার 
যাবার সময়ও তুমি গেছো সেইভাবে।
বৎসল স্বভাব ছিলো চরিত্রে তোমার 
যাবার সময়ও তুমি গেছো সেইভাবে।
অসম্পূর্ণ ছিলো না কি কিংকর জীবনী? 
তুমিও করলে না শেষ!
হয়তো এইই কিংকর নিয়তি-
নতুবা তোমার হাতে সেও প্রাণ পেতো 
পুনর্বার!
কে যে শেষ অশেষকে করে?"।
সমরেশ-স্মরণে শক্তি চট্টোপাধ্যায় লিখেছেন আর একটি কবিতা, যেটির নাম "সমরেশ বসু : একটি এলেজি"
"নির্দিষ্ট ব্যাথার দিন দেখা হয়েছিল।
অথচ কি হাসি ছিল সম্মুখে আমার।
রাজকীয় হাসি ছিল সম্মুখে আমার।
নির্দিষ্ট ব্যাথার দিন ছিলে বর্ণনীয়-
কেমন বর্ণনা দিই? তুমি ছিলে বসে।
নিভৃত , চেতনশূন্য-দেয়াল-দরোজা
সব ফাঁক, দূরে যাক-যাতে হাওয়া আসে।
ঘনিষ্ঠরা কাছে নেই , তুমি ছিলে বসে,
এক আকাশ ছায়া নিয়ে তুমি বসে ছিলে।
শুনেছি সমুদ্রে ঢেউ তখনি উঠেছে।
আয়ু যৎসামান্য , তার অগোছালো হাতে -
কতোটা যে বাঁচা যায়! তাই মারা গেলে! 
গোধূলির মায়া এসে তোমাকেই ছুঁলো-
কী তরুণ তপস্বীর মুখশ্রীকে আজ ,
চেতনসর্বস্ব রামকিংকরের মুখ!"।
১৯৮৩ খ্রিস্টাব্দে প্রখ্যাত ভাষাবিদ ও ঐতিহাসিক ড. সুকুমার সেন এর উদ্যোগে প্রতিষ্ঠিত "হোমসিয়ানা" ক্লাবের নিয়মিত সদস্য ছিলেন সমরেশ বসু। তার মৃত্যুর পর হোমসিয়ানার এক অধিবেশনে (৭ ই জুলাই ১৯৮৯) তার স্মৃতির উদ্দেশ্যে ড.সুকুমার সেন রচিত একটি সংস্কৃত কবিতা পাঠ করা হয় -"হোমসিয়ানা সুহৃত সঙ্গে স্বাগতঃ স্বয়মাগতঃ 
সভামুদ্দীপয়াং চক্রে সমরেশোঃ বসুঃ কবি।।"।